SA akteur wen BroadwayWorld UK-prys | Netwerk24
SA akteur wen BroadwayWorld UK-prys
08 Desember 2019 09:20
Sifiso Mazibuko Foto: www.sifisomazibuko.weebly.com
Die Suid-Afrikaanse akteur Sifiso Mazibuko het die BroadwayWorld UK-prys vir beste akteur in ’n jare lange West End-vertoning gewen.
Mazibuko het die prys vir sy rol as Aaron Burr in die musiekspel Hamilton gewen, wat sedert Desember 2017 in die Victoria Palace-teater in Londen se gesogte West End op die planke was en onlangs ten einde geloop het.
Hy het die prys voor die akteurs Alistair Brammer (Wicked), Hayden Tee (Matilda), Layton Williams (Everybody’s Talking About Jamie), Tim Howar (Phantom of the Opera) en Tom Xander (The Book of Mormon) weggeraap.
Mazibuko kon nie sy opgewondenheid oor die prys op Twitter beteuel nie.
“Dankie aan almal wat vir my gestem het,” het hy getwiet. “Dis ooglopend dat die einde van my reis met die vertoning mooi is, so dankie aan almal!”
Mazibuko, ’n boorling van Kimberley in die Noord-Kaap, het in 2009 sy B-graad in musiekteater aan die Tshwane-Universiteit vir Tegnologie behaal, voor hy in 2015 met behulp van ’n beurs sy magistergraad in toneelspel aan die Ohio State-universiteit in Amerika verwerf het.
Hy het in dieselfde jaar na Londen verhuis toe hy die rol van Marvin Gaye in die musiekspel Motown: The Musical, wat ook op die West End aangebied is, losgeslaan het. Hy het dié rol prysgegee toe hy die rol in Hamilton gekry het.
Sifiso Mazibuko in die musiekspel Hamilton. Hy het die rol van Aaron Burr vertolk. Foto: Twitter
In ’n onderhoud met TimesLive in 2016, het Mazibuko, wat ook die junior burgemeester van Kimberley was, gesê hy het ’n loopbaan as politikus of prokureur oorweeg, maar “die toneelspel-gogga het gebyt”.
Hy het voor sy vertrek na Amerika in heelwat musiekspele in Suid-Afrika opgetree, onder meer Sweet Charity, Ragtime, Shaka Zulu The Musical en Dream Girls The Musical.
Benewens advertensies vir OUTsurance, Cotlands en Pick n Pay, het hy ook in 2012 ’n rolletjie in die Afrikaanse rolprent Pretville gehad. – Saamgestel deur Christiaan Boonzaier met bykomende bronne: www.sifisomazibuko.weebly.com, www.theatre.osu.edu, www.broadwayworld.com
Hier dreig 'n klimaatkrisis
Balletdansers betower in ‘The Queen Show’ in Jhb